Burjassot ix a esmorzar, de l’1 al 31 de maig
2025-07-24

La cultura de l’esmorzar està de moda i, davant aquest fet, la ciutadania de Burjassot disposarà de tot un mes per davant per a gaudir d’aquest costum gastronòmic tan valencià amb l’arribada del II Concurs al Millor Esmorzar de Burjassot. La campanya, novament posada en marxa per la regidoria de Comerç que dirigeix Rosa Coca, a través de CEMEF, vol incentivar el comerç local especialitzat en la restauració oferint a la ciutadania la possibilitat d’eixir a esmorzar i triar entre les especialitats d’entrepà que presenten els diferents establiments adherits a la campanya.

El II Concurs al Millor Esmorzar tindrà lloc entre l’1 i el 31 de maig i l’horari per a esmorzar serà de 9.00 hores a 11.00 hores. L’esmorzar en tots els establiments adherits tindrà un preu únic de 8 euros i constarà d’entrepà, beguda, café i despesa (olives, cacauets, etc). El preu s’incrementarà en 0,50 € si es demana un cremaet. Els establiments adherits es comprometen a presentar un entrepà confeccionat especialment per a la seua participació en el concurs, amb un nom específic.

Tant les normes de participació com el llistat dels establiments adherits a la campanya, la seua ubicació i les propostes d’entrepà, pot consultar-se en aquest ENLLAÇ.

Igual que en la primera edició, participar en aquest concurs eixint a esmorzar portarà amb si la possibilitat de participar en el sorteig de tres sopars valorats en 50 euros. Els ciutadans i ciutadanes que isquen a esmorzar obtindran una cartilla de participació en qualsevol dels bars participants. Aquesta cartilla se segellarà en cadascun dels establiments on es gaudisca d’un esmorzar i, per a participar en el sorteig, caldrà comptar amb un mínim de quatre segells, és a dir, haver gaudit de, almenys, quatre esmorzars. Aconseguits els quatre segells, hauran de depositar-se les cartilles en les dues urnes que l’Ajuntament habilitarà en el Consistori i a la Casa de Cultura. L’últim dia per a poder depositar les cartilles segellades serà el dijous 5 de juny, mentre que el sorteig se celebrarà el divendres 6 de juny, a les 12.00 hores.

D’altra banda, en la seua cartilla, cada client indicarà el nom de l’entrepà que més els haja agradat, així com l’establiment responsable d’aquest. Les votacions de tots els participants permetrà, al final de la campanya, triar el que serà el Millor Esmorzar de Burjassot de 2025. L’establiment més votat rebrà, per part de l’Ajuntament de Burjassot, un guardó que acreditarà la seua elecció com a millor esmorzar i la seua difusió en xarxes socials i mitjans de comunicació.